ป้องกันโจรขโมยข้อมูล
ยายเมาท์เตือนท่านผู้อ่านเรื่องของการรักษาข้อมูลส่วนตัว
10 มี.ค. 2558

โดย...เมาท์ คลองเตย
ยายเมาท์เตือนท่านผู้อ่านเรื่องของการรักษาข้อมูลส่วนตัว ไม่ให้มีใครนำไปหาประโยชน์และสร้างความเสียหายให้ ซึ่งได้บอกถึงความเสียหายที่จะได้รับไปแล้วว่าจะเจอในรูปแบบใดบ้าง
การป้องกันตัวเองจากการถูกโจรกรรมข้อมูลทำได้ง่าย ไม่มีค่าใช้จ่ายใดๆ และปฏิบัติได้ไม่ยากเพียงแต่ต้องอาศัยการเอาใจใส่อย่างสม่ำเสมอ ซึ่งทำได้ง่ายๆ เช่น
1.เก็บสลิปเอทีเอ็ม ใบเสร็จ รายการเคลื่อนไหวทางบัญชี ใบรายการคืนเงินภาษีหรือเอกสารอื่นๆ ที่บรรจุข้อมูลส่วนตัวของท่านไว้ในที่มิดชิด แล้วทิ้งหรือทำลายในที่ปลอดภัย ให้แน่ใจว่าบุคคลอื่นไม่สามารถค้นเจอได้ในภายหลัง
2.ไม่วางจดหมายหรือเอกสารสำคัญไว้ในที่บุคคลอื่นหยิบฉวยได้ง่าย
3.ไม่เปิดเผยรหัสลับส่วนตัว สำหรับบัตรเครดิต บัตรเดบิต รวมทั้งบริการธนาคารทางอินเทอร์เน็ตต่อผู้อื่น หรือแม้แต่เจ้าหน้าที่ของธนาคารที่ท่านใช้บริการอยู่ก็ตาม
4.หมั่นตรวจสอบรายการเคลื่อนไหวทางบัญชี หรือสมุดบัญชีเงินฝากอย่างสม่ำเสมอ หากมีข้อสงสัยให้สอบถามเจ้าหน้าที่ธนาคารทันที หากท่านใช้บริการธนาคารทางอินเทอร์เน็ต ท่านจะสามารถตรวจสอบความเคลื่อนไหวของบัญชีธนาคารได้ทุกวัน ซึ่งจะช่วยให้ท่านพบความผิดปกติทางบัญชีโดยเร็วที่สุด
5.หากมีโทรศัพท์หรืออีเมลขอให้ท่านยืนยัน วัน เดือน ปีเกิด หรือหมายเลขประจำตัวผู้เสียภาษี ให้ตั้งข้อสงสัยไว้ก่อนว่ามาจากผู้ไม่หวังดี
6.ปกป้องโปรแกรมคอมพิวเตอร์ของท่านจากการโจรกรรมข้อมูลด้วยระบบรักษาความปลอดภัยที่เชื่อถือได้ เช่น ไฟร์วอลล์ ซอฟต์แวร์ป้องกันไวรัส หรือโปรแกรมโจรกรรมข้อมูลและโปรแกรมคัดกรองจดหมาย
7.หากท่านมีเว็บไซต์ บล็อก หรือข้อมูลส่วนตัวในเว็บไซต์เฉพาะกลุ่ม ท่านไม่ควรระบุข้อมูลส่วนตัวในเว็บไซต์เหล่านั้นมากเกินไป เพราะจะกลายเป็นแหล่งข้อมูลให้เหล่ามิจฉาชีพที่มักจะค้นหาข้อมูลจากเว็บไซต์ต่างๆ เหล่านี้
หากท่านสงสัยว่ากำลังตกเป็นเหยื่อของการโจรกรรมข้อมูลแสดงตน ให้ติดต่อธนาคารที่ท่านใช้บริการเพื่อปิดบัญชีของท่านที่น่าสงสัยว่าจะตกเป็นเป้าหมายโดยเร็วที่สุด พร้อมทั้งแจ้งตำรวจเพื่อสืบสวนติดตามหาคนร้าย
อย่างไรก็ตาม เชื่อย้ายเมาท์เถอะว่า การป้องกันไว้ดีกว่ามาตามแก้ไข